ET Euroopa Liidu Teataja L 150/5

KOMISJONI OTSUS,

8. juuni 2007,

rahvastikuküsimusi käsitleva eksperdirühma moodustamise kohta

(2007/397/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut ja eelkõige selle artiklit 140,

ning arvestades järgmist:

(1) Euroopa Ühenduse asutamislepingu artiklis 140 on sätestatud, et komisjon edendab liikmesriikide koostööd ja hõlbustab nende meetmete kooskõlastamist kõigis sotsiaalpoliitika valdkondades.

(2) Vastavalt komisjoni 12. oktoobri 2006. aasta teatisele „Euroopa demograafiline tulevik – kuidas teha väljakutsest võimalus” otsustas komisjon moodustada valitsusekspertide töörühma.

(3) Töörühm peab aitama kaasa demograafiliste muutustega kohanemise strateegia väljatöötamisele.

(4) Tuleb tagada vastastikune täiendavus teiste rahvastikuküsimusi käsitlevate Euroopa töörühmade ja komiteede, eelkõige tööhõive komitee, sotsiaalkaitse komitee, majanduspoliitika komitee, majandus- ja rahanduskomitee, soolise võrdõiguslikkuse nõuandekomisjoni ja soolise võrdõiguslikkuse süvalaiendamise kõrgetasemelise töörühma tegevusega ning vältida toimingute kattumist. Komisjon teavitab neid rahvastikuküsimusi käsitleva eksperdirühma tegevusest.

(5) Nimetatud rühm peab koosnema liikmesriikide valitsuste esindajatest ja sõltumatutest ekspertidest.

(6) Seetõttu tuleb moodustada rahvastikuküsimuste eksperdirühm ning määrata kindlaks selle pädevus ja struktuur,

ON TEINUD JÄRGMISE OTSUSE:

Artikkel 1

Käesoleva otsusega moodustatakse komisjoni egiidi all viieks aastaks (pikendatav) „rahvastikuküsimuste eksperdirühm” (edaspidi „rühm”).

Artikkel 2

Ülesanded

Rühma ülesandeks on nõustada komisjoni demograafiliste muutuste seire protsessis ja komisjoni 12. oktoobri 2006. aasta teatises Euroopa demograafilise tuleviku kohta (KOM(2006) 571) kindlaks määratud poliitiliste suuniste rakendamisel.

Täpsemalt peab rühm:

— aitama komisjonil teha uuringute tulemustest järeldusi, tuvastada demograafiaalaste aruannete jaoks asjakohaseid andmeid ja soodustada kogemustevahetust demograafiafoorumi raames. Ta võtab arvesse Euroopa institutsioonide selles valdkonnas tehtud arvukate uuringute ja meetmete tulemusi;

— võimaldama liikmesriikidel avaldada arvamust demograafilise probleemi üldiste lahendusvariantide kohta ja konkreetsete algatuste kohta, mis tulenevad 12. oktoobri 2006. aasta teatisest Euroopa demograafilise tuleviku kohta ja selle tagajärgedest, eelkõige valdkondades, mida olemasolevad komiteed ja nõuanderühmad veel ei hõlma;

— aitama komisjonil koostada tulevasi demograafiaalaseid aruandeid ja hinnata ELi valmisolekut demograafiliseks muutuseks (kokkuvõte peab olema lisatud Lissaboni strateegia teostamise iga-aastasele arenguaruandele);

— võimaldama vahetada kogemusi ja häid tavasid perepoliitika valdkonnas ja toetama pingutusi perekondlike kohustustega inimeste elukvaliteedi parandamiseks;

— hankima sotsiaalpartnerite ja kodanikuühiskonna organisatsioonide suulisi ja kirjalikke arvamusi.

Rühma esimees võib pakkuda komisjonile võimalust konsulteerida rühmaga konkreetses küsimuses.

Artikkel 3

Koosseis ja ametisse nimetamine

1. Rühm koosneb valitsusekspertidest ja sõltumatutest ekspertidest.

Iga liikmesriik nimetab teda esindava valitsuseksperdi.

Komisjon nimetab artiklis 2 osutatud valdkondades pädevate spetsialistide hulgast isikuliselt sõltumatud eksperdid, kes nõustavad komisjoni välistest mõjudest sõltumatult.

2. Kohaldatakse järgmisi sätteid:

— liikmed jäävad ametisse kuni nende asendamiseni või kuni nende volitused lõpevad;

— liikmeid, kes ei suuda rühma töös enam tõhusalt osaleda, kes lahkuvad ametist või kes ei täida asutamislepingu artiklis 287 või käesoleva artikli esimeses või teises taandes nimetatud tingimusi, võib nende volituste lõpuni asendada;

— isikuliselt määratud liikmete nimed avaldatakse tööhõive, sotsiaalküsimuste ja võrdsete võimaluste peadirektoraadi veebilehel ja Euroopa Liidu Teataja C-seerias. Liikmete nimede kogumine, töötlemine ja avaldamine toimub kooskõlas Euroopa Parlamendi ja nõukogu määrusega (EÜ) nr 45/2001, (1) mis käsitleb isikuandmete kaitset ja töötlemist.

Artikkel 4

Töökorraldus

1. Komisjon nimetab eksperdirühma esimehe.

2. Komisjoni esindaja võib juhul, kui see on kasulik ja/või vajalik, kutsuda rühma või alarühma aruteludes osalema eksperte või vaatlejaid, kes on pädevad päevakorras olevates küsimustes.

3. Rühma aruteludes osalemisel saadud teavet, mille kohta komisjon märgib, et see on konfidentsiaalne, ei tohi avaldada.

4. Rühm tuleb tavaliselt kokku komisjoni või selle talituste ruumides komisjoni kehtestatud korras ja ajakava järgi. Eksperdirühm võib kokku tulla ka muudes kohtades, eelkõige mõne liikmesriigi ettepanekul, kes soovib võtta rühma vastu seoses rühma jaoks erilist huvi pakkuva sündmusega. Komisjon tagab sekretariaaditeenused. Teised komisjoni ametnikud, kes tunnevad menetluse vastu huvi, võivad koosolekutel osaleda.

5. Rühm võtab oma töökorra vastu komisjoni vastu võetud töökorra standardeeskirjade alusel.

6. Komisjon võib avaldada Internetis kokkuvõtteid, järeldusi või väljavõtteid järeldustest või rühma töödokumente asjaomase dokumendi algkeeles.

Artikkel 5

Koosolekute kulud

Komisjon hüvitab vastavalt oma eeskirjadele liikmete, ekspertide ja vaatlejate sõidu- ja elamiskulud, mis on seotud rühma tegevusega. Valitsuseksperdid ei saa ametiülesannete täitmise eest tasu.

Koosolekute kulud hüvitatakse summade piires, mis on iga-aastase vahendite eraldamise korra kohaselt selleks otstarbeks asjaomasele talitusele eraldatud.

Artikkel 6

Jõustumine

Käesolev otsus jõustub Euroopa Liidu Teatajas avaldamise päeval.

Brüssel, 8. juuni 2007 Komisjoni nimel komisjoni liige Vladimír ŠPIDLA

(1) EÜT L 8, 12.1.2001, lk 1.